પાકી ગયેલી માટીને આપણે ત્યાં સામાન્ય રીતે “ઈંટ” તરીકે ઓળખવામાં આવે છે. આપણે ત્યાં ઉત્તરપ્રદેશમાં ઉત્ખનન કરતાં આ પ્રકારની અનેક ઈંટો અને માટીના ઘડાઓ, કુંજાઓ વગેરે મળી આવ્યા જેના ઉપર બૌધ્ધ ધારણીના સૂત્રો અને સંજ્ઞાઑ અંકિત કરાયેલ હતાં. આ પ્રકારની અનેક ઈંટો, માટીના ઘડાઓ વગેરે મથુરાના મ્યુઝિયમમાં જોવા મળે છે. જ્યારે બિહારના કેટલાક પ્રાંતોમાં મૌર્ય, ગુપ્ત, ચૌલુકય અને બૌધ્ધ સંસ્કૃતિને દર્શાવતી અનેક ઈંટો અને મુદ્રાઓ અંકિત કરાયેલી મળી આવી છે. પ્રસિધ્ધ ઈતિહાસકાર ડો માઈકલ વૂડે જ્યારે “ઈન્ડિયા” ઉપરની પોતાની સીરિઝ બનાવી ત્યારે તેમણે ખાસ ઉલ્લેખ કર્યો કે અફઘાનિસ્તાનમાંથી ઉત્ખનન દરમ્યાન મળેલી ઈંટોમાં એક સમયના ઉત્કૃષ્ઠ ભારતીય સમાજની ઉજ્જવળ છાયાનું દર્શન થતું હતું. પણ વિશ્વનું એ કમનસીબ છે કે એ મહાન ભારતીય સંસ્કૃતિના વારસાને અફઘાની પ્રજાએ પૂર્ણ રીતે ખંડિત કરી નાખેલ છે.